ai4bharat/Pralekha huggingface dataset:
ஊரக வளர்ச்சி அமைச்சகம்
2022-ஆம் ஆண்டில் நில வளங்கள் துறையில் மேற்கொள்ளப்பட்ட முக்கிய முன்முயற்சிகள்
டிஜிட்டல் இந்தியா நில ஆவணங்கள் நவீன மயமாக்கல் திட்டம் மற்றும் பிரதமரின் வேளாண் பாசனத் திட்டத்தின் நீர்நிலை மேம்பாட்டுப் பகுதியை ஊரக மேம்பாட்டு அமைச்சகத்தின் கீழ் இயங்கும் நில வளங்கள் துறை செயல்படுத்தி வருகிறது. திட்டங்கள் மற்றும் சாதனைகளின் முக்கிய அம்சங்கள் பின்வருமாறு:
டிஜிட்டல் இந்தியா நில ஆவணங்கள் நவீன மயமாக்கல் திட்டம்:
நில ஆவணங்களின் கணினிமயமாக்கல் பணிகள் 94%க்கும் அதிகமான கிராமங்களில் நிறைவடைந்திருப்பதாக நில வளங்கள் துறை தெரிவித்தது. 29 மாநிலங்கள் யூனியன் பிரதேசங்களில் 94%க்கும் மேற்பட்ட பகுதிகளில்  ஆவண உரிமைகள் பணி நிறைவடைந்துள்ளது.
அதேபோல 27 மாநிலங்கள்/ யூனியன் பிரதேசங்களில் கணினிவாயிலாக பதிவு செய்யும் முறை சுமார் 93% முடிவடைந்துள்ளது. நிலத்தின் நீளம், பகுதி மற்றும் திசையின் அடிப்படையில் நிலங்களின் வெவ்வேறு எல்லைகளை விளக்கும் ஆவணங்களை டிஜிட்டல்மயமாக்கும் பணிகள் 21 மாநிலங்கள்/ யூனியன் பிரதேசங்களில் 70% நிறைவடைந்துள்ளது.
ஒருங்கிணைந்த நில தகவலியல் மேலாண்மை அமைப்புமுறை 321 மாவட்டங்களில் செயல்படுத்தப்பட்டு வருகின்றது. தமிழ்நாடு உள்ளிட்ட 24 மாநிலங்களில் பிரத்தியேக நில அடையாள எண் அமல்படுத்தப்பட்டுள்ளது. இது தவிர புதுச்சேரி உள்ளிட்ட மேலும் 8 மாநிலங்கள்/ யூனியன் பிரதேசங்களில் சோதனை முயற்சியில் இந்த முறை செயல்படுத்தப்படுகிறது.
ஆவணங்களை பதிவு செய்வதற்கு ஒரே சீரான நடைமுறையை கொண்டு வருவதற்கான தேசிய பொது ஆவண பதிவு அமைப்புமுறை, நவம்பர் மாதம் வரை, 17 மாநிலங்களிலும், யூனியன் பிரதேசங்களிலும் செயல்பாட்டுக்கு வந்துள்ளது. நில தகராறுகளை குறைக்கவும், வழக்குகளை விரைவாக முடித்து வைக்கவும், நம்பகத்தன்மை வாய்ந்த முதல்தர தகவல்களை நீதிமன்றங்களுக்கு அளிப்பதற்கு ஏதுவாக நில ஆவணங்கள் மற்றும் பதிவுகளின் தரவுகளோடு மின்னணு நீதிமன்றங்கள் இணைக்கப்பட்டுள்ளன. இந்தத் திட்டத்தின் கீழ் தமிழ்நாடு, புதுச்சேரி உள்ளிட்ட 26 மாநிலங்கள் மற்றும் யூனியன் பிரதேசங்களுக்கு இதுவரை ஒப்புதல் வழங்கப்பட்டுள்ளது.
பிரதமரின் வேளாண் பாசன திட்டத்தின் நீர்நிலை மேம்பாட்டுப் பகுதி:
நிலச்சீரழிவு, மண்ணரிப்பு, தண்ணீர் பற்றாக்குறை, பருவநிலை நிச்சயமற்ற தன்மை போன்ற பிரச்சனைகளுக்கு நீர்நிலை மேம்பாட்டுத் திட்டங்கள் மிகச் சிறந்தத் தீர்வாக விளங்குகின்றன. வேளாண் பொருட்களின் உற்பத்தியை மேம்படுத்துதல், வறுமையை ஒழித்தல் மற்றும் ஊரகப் பகுதிகளில் மக்களின் வாழ்வாதாரங்களை மேம்படுத்துதல் ஆகியவற்றில் இந்தத் திட்டம் குறிப்பிடத்தக்கப் பங்கு வகிக்கிறது.
இத்திட்டத்தின் இரண்டாவது கட்டத்தை 2021-22 முதல் 2025- 26 வரை தொடர்வதற்கு அரசு அனுமதி அளித்துள்ளது. இதன்படி ரூ. 8134 கோடி செலவில்  4.95 மில்லியன் ஹெக்டர் நிலங்களுக்கு நீர் பாசன வசதி செய்து தர திட்டமிடப்பட்டுள்ளது.
அறிவியல் மற்றும் தொழில்நுட்பத்துறை
இயற்கையின் அடிப்படையை அறிந்துகொள்ள உதவும் கருந்துளைகள் மற்றும்
புவியீர்ப்பு அலைகள் குறித்து ஆராய்ச்சி மேற்கொண்ட விஞ்ஞானிகளை, கொல்கத்தாவில் உள்ள இந்திய அறிவியல் மேம்பாட்டு சங்கம், ஊக்குவித்துள்ளது.
கொல்கத்தாவில் உள்ள இந்திய அறிவியல் மேம்பாட்டு சங்கத்தின், இயற்பியல் அறிவியல் கணிதம் மற்றும் கணக்கீட்டு அறிவியல் பள்ளிகளைச் சேர்ந்தவரும், மத்திய அறிவியல் தொழில்நுட்பத்துறையின் இன்ஸ்பையர்  விருதுபெற்றவருமான டாக்டர் சுமந்தா சக்கரவர்த்தி, கருந்துளைகளின் வெப்ப இயக்கவியல் தன்மை பற்றி ஆய்வு செய்வதற்கான புதிய வழிமுறைகளை உருவாக்கியுள்ளார். அவரது கோட்பாடுகள் மூலம் உருவாக்கப்பட்ட தொழில்நுட்பங்களைப் பயன்படுத்தி, கருந்துளைகள் மற்றும் அதன் பல்வேறு வகைகள் பற்றி தற்போது பகுப்பாய்வு நடத்தப்பட்டு வருகிறது.
டாக்டர் சக்கரவர்த்தியின் ஆராய்ச்சிப் பணிகளில், தொடக்கத்தில் புவியீர்ப்பு இயற்பியல் மற்றும் குறிப்பாக கருந்துளைகள் பற்றி கவனம் செலுத்தப்பட்டது.
புவியீர்ப்பு அலைகள் குறித்த வானியல் மற்றும் கருந்துளைகளின் நிழல் அளவீடு தொடர்பான சமீபத்திய முன்னேற்றங்களை, புவியீர்ப்புக் கோட்பாடுகளைப் பற்றி மேலும் தெளிவாக அறிந்துகொள்ள பயன்படுத்திக் கொள்ளலாம். இதன் அடிப்படையிலான அவரது பணிகள், அளவுரு இடத்தை வரையறுப்பதுடன் மட்டுமின்றி, தொடர் ஆய்வுகள் நடத்துவதற்கான வழிகாட்டு கொள்கைகளாகவும் அமையும்.
இன்ஸ்பையர் ஆராய்ச்சி உதவித்தொகை பெற்ற காலத்தில், அவர் மேற்கொண்ட ஆராய்ச்சிப் பணிகள், தேசிய மற்றும் சர்வதேச சமுதாயத்தின் கவனத்தை ஈர்த்துள்ளது.
கூடுதல் விவரங்களுக்கு டாக்டர்.சுமந்தா சக்கரவர்த்தியை  தொடர்புகொள்ளவும்.
(Visitor Counter : 105
எரிசக்தி அமைச்சகம்
கோவிட்-19 ஏற்படுத்திய நிதி அழுத்தத்தைத் தொடர்ந்து மின்சாரத் துறை நிலுவைத் தொகைகளுக்கு நிதியை வழங்க அமைச்சரவை ஒப்புதல் அளித்தது.
உஜ்வால் விநியோக நிறுவனங்கள் உறுதியளிப்புத் திட்டத்தின்  கீழ், கடந்த வருட வருவாயில் 25 சதவீதத்துக்கு மேல் பணி மூலதன உச்சவரம்பாக வைத்திருக்கும் மின்சார விநியோக நிறுவனங்களுக்கு கடன்களை வழங்க மின்சார நிதிநிறுவனம்  மற்றும் ஊரக மின்சாரமயமாக்கல் நிறுவனம்  ஆகியவற்றுக்கு ஒரு முறை தளர்வை பிரதமர் திரு. நரேந்திர மோடி தலைமையிலான பொருளாதார விவகாரங்களுக்கான அமைச்சரவைக் குழு ஒப்புதல் அளித்தது.
மின்சாரத்துறைக்கு நிதி ஓட்டத்தை வழங்கவும், விநியோக நிறுவனங்களுக்கு மாநில அரசுகள் கட்டணங்களைச் செலுத்துவதை உறுதி செய்யவும் இந்த ஒரு முறைத் தளர்வு உதவும்.
பின்னணி:
கோவிட்-19 உலகளாவிய பெருந்தொற்றும், அதைத் தொடர்ந்து அமல்படுத்தப்பட்ட நாடு தழுவிய பொதுமுடக்கமும் மின்சாரத் துறையின் நிதிச் சிக்கல்களை அதிகப்படுத்தின. பயன்படுத்திய மின்சாரத்துக்கு மக்களால் கட்டணம் செலுத்த முடியாத நிலை ஏற்பட்டதால், மின்சார விநியோக நிறுவனங்களின் வருமானம் பாதிக்கப்பட்டது. அதே சமயம், அத்தியாவசிய சேவை என்பதால், மின்சார விநியோகம் சீராக பராமரிக்கப்பட்டது. மின்சாரப் பயன்பாடும் கணிசமாகக் குறைந்தது. பொருளாதாரச் செயல்பாடுகளும், மின்சாரத் தேவையும் வேகமெடுக்க சிறிது நேரம் எடுக்கும் என்பதால், மின்சாரத் துறையின் நிதிநிலைமை மேம்பட சிறிது காலம் தேவைப்படும் என எதிர்பார்க்கப்படுகிறது. எனவே, மின்சார விநியோகம் தொடர்ந்து நடைபெற மின்சாரத்துறைக்கு நிதி வசதிகளை அளிக்க வேண்டிய உடனடித் தேவை இருக்கிறது.
உள்துறை அமைச்சகம்
“நிசர்கா“ புயலை எதிர்கொள்வதற்கான தயார் நிலையை கண்காணிக்க என்சிஎம்சி-யின்  பரிசீலனைக் கூட்டம்.
நிசர்கா புயலை எதிர்கொள்ளும் முயற்சியில் மாநிலங்கள் மற்றும் மத்திய அமைச்சகங்கள் / ஏஜென்சிகள் எந்த அளவிற்குத் தயாராக உள்ளன என்பதை மீள்பரிசோதனை செய்வதற்கான தேசிய நெருக்கடி மேலாண்மைக் குழுவின்  இரண்டாவது கூட்டம் அதன் தலைவரான அமைச்சரவைச் செயலாளர் திரு ராஜீவ் கௌபே தலைமையில் நடைபெற்றது.
இந்திய வானிலை ஆராய்ச்சித் துறையானது  மகாராஷ்டிரா கடற்கரையை ஜுன் 3 அன்று பிற்பகல் / மாலை தீவிர புயல் தாக்கக்கூடும் என்று எதிர்பார்ப்பதாக அறிவித்துள்ளது. ஒரு மணி நேரத்துக்கு 100-110 கிலோ மீட்டர் என்ற அதிக வேகக் காற்றானது 120 கி.மீ/மணி வரை பலமாக வீசக்கூடும் என்றும் எதிர்பார்க்கப்படுகிறது. இதனோடு கனமழையும் மாநிலத்தின் கடலோர மாவட்டங்களில் 1-2 மீட்டர் உயரத்திற்கு அலைகள் எழும்பக்கூடும் எனவும் எதிர்பார்க்கப்படுகிறது.
இந்தப் புயலானது மகாராஷ்டிரா மாநிலத்தின் ராய்காட், மும்பை, தானே மற்றும் பல்கார் ஆகிய கடலோர மாவட்டங்களையும் குஜராத் மாநிலத்தின் வல்சாட், நவ்சாரி, சூரத், பாவ்நர் மற்றும் பரூச் மாவட்டங்களையும் டாமன், தாத்ரா & நாகர் ஹவேலி ஆகியவற்றையும் தாக்கக்கூடும்.
தேசியப் பேரிடர் மேலாண்மை ஆணையம் மாநிலங்கள் மற்றும் யூனியன் பிரதேசங்களில் 40 குழுக்களைக் களமிறக்கியுள்ளது. கூடுதல் குழுக்கள் விமானங்கள் மூலம் அனுப்பப்படுகின்றன. இராணுவம் மற்றும் கப்பல் படையின் மீட்பு மற்றும் நிவாரணக் குழுக்கள் கப்பல் படையின் கப்பல்களோடும் விமானப் படையின் விமானங்களோடும் தயார் நிலையில் உள்ளன. கடலோரக் கப்பல் படையின் கப்பல்கள் ஏற்கனவே கடலில் உள்ள மீனவர்களை மீட்டுக்கொண்டு வரத் தொடங்கிவிட்டன.
மாநிலங்கள் மற்றும் மத்திய அரசு ஏஜென்டுகளின் தயார் நிலையை மீளாய்வு செய்த அமைச்சரவைச் செயலாளர் புயல் கடக்கும் பாதையில் தாழ்வான இடங்களில் உள்ள மக்களை முழுவதுமாக வெளியேற்றுவதற்கான அனைத்து இன்றியமையாத நடவடிக்கைகளையும் எடுக்குமாறும், கடலில் உள்ள மீனவர்கள் அனைவரும் கரைக்குத் திரும்புவதை உறுதி செய்யுமாறும் அறிவுறுத்தியுள்ளார். மேலும் கோவிட் நோயாளிகளுக்கான இன்றியமையாத மருத்துவச்சேவைகள் வழங்குதில் தடை ஏதும் ஏற்படாமல் இருக்க சிறப்பு முயற்சிகள் மேற்கொள்ளப்படும் என்றும் கூறினார்.
(Visitor Counter : 138
மத்திய அமைச்சரவை
இந்திய விமான நிலைய ஆணையத்தின் சில செயல்பாட்டு பிரிவுகளின் ஊழியர்களுக்கு பொதுத்துறை நிறுவனங்கள் துறை நிர்ணயித்த உச்சவரம்பான 50 சதவீதத்திற்கு கூடுதலாக படிகள் வழங்கப்பட்டு வருவதை முறைப்படுத்துவதற்கு மத்திய அமைச்சரவை ஒப்புதல்
இந்திய விமான நிலைய ஆணையத்தின் சில செயல்பாட்டு பிரிவுகளின் ஊழியர்களான விமான பைலட்டுகள், தொலைத்தொடர்பு அலுவலர்கள், விமான போக்குவரத்துக் கட்டுப்பாட்டாளர்கள் ஆகியோருக்கு பொதுத்துறை நிறுவனங்கள் துறை நிர்ணயித்த புதிய ஊதிய நிர்ணயத்துக்கு முந்தைய உச்சவரம்பான 50 சதவீதம் / மாற்றியமைக்கப்பட்ட ஊதிய உச்சவரம்பான 25 சதவீதம் ஆகியவற்றுக்கு கூடுதலாக படிகள்  வழங்கப்பட்டு வருவதையும் அந்தப் படிகளை மாற்றியமைக்கப்பட்ட ஊதிய வீத உச்சவரம்பான 35 சதவீதத்திற்கு அப்பாற்பட்டு வைத்து நடத்துவதையும் முறைப்படுத்துவதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இவர்களது பணிகள், மிகவும் சிக்கலான, மிக உயரிய அறிவு மற்றும் நிபுணத்துவத்தை உள்ளடக்கிய அறிவு உணர்வு சார்ந்த குறிப்பிட்ட திறன்களை செயல் அளவில் பயன்படுத்தக் கூடிய, தகவல் தொடர்பு அம்சங்கள் மற்றும் மனித உறவுகள் சார்ந்தவையாக அமைந்துள்ளன.
தற்காலத்தில் விமானப் போக்குவரத்து பலமடங்கு உயர்ந்திருப்பதாலும், இந்தத் தொழில்நுட்ப பணியாளர்கள் விமான இயக்க செயல்பாடுகளை, பாதுகாப்பாக மேற்கொண்டு வருவதாலும் இந்த முடிவு எடுக்கப்பட்டுள்ளது. இந்த வேலைகளுக்கு சிறந்த திறன் படைத்தவர்களை ஈர்ப்பதற்கும், தற்போது இவற்றில் பணி புரிவோரை அதிலேயே நிலைக்கச் செய்வதற்கும், விமானப் பயணிகளுக்கு உலகத்தரம் வாய்ந்த சேவைகளை வழங்குவதற்கும், இந்தப் பணியாளர்களுக்கு உரிய வகையில் ஈடு செய்ய வேண்டியது அவசியமாகிறது.
-----
(Visitor Counter : 86
பிரதமர் அலுவலகம்
காமன்வெல்த் போட்டிகள் 2022-ல் ஆடவருக்கான நீளம் தாண்டுதல் பிரிவில் வெள்ளிப் பதக்கம் வென்ற எம். ஸ்ரீசங்கருக்கு பிரதமர் வாழ்த்து
பர்மிங்ஹாமில் நடைபெறும் காமன்வெல்த் போட்டிகள் 2022-ல் ஆடவருக்கான நீளம் தாண்டுதல் பிரிவில் வெள்ளிப் பதக்கம் வென்ற எம். ஸ்ரீசங்கருக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில் தெரிவித்திருப்பதாவது:
“காமன்வெல்த் போட்டிகள் 2022-ல் எம். ஸ்ரீசங்கர் பெற்றுள்ள வெள்ளிப் பதக்கம் சிறப்புமிக்கது. பல தசாப்தங்களுக்குப் பிறகு காமன்வெல்த் போட்டிகளில் ஆடவருக்கான நீளம் தாண்டுதல் பிரிவில் இந்தியா பதக்கம் வென்றுள்ளது. அவரது செயல்திறன், இந்திய விளையாட்டு வீரர்களின் எதிர்காலத்திற்கான முன்னோட்டமாக அமைந்துள்ளது. அவருக்கு நல்வாழ்த்துகள். அவரது சிறப்பான செயல்திறன் வருங்காலத்திலும் தொடரட்டும்.”
சிறப்பு சேவைகள் மற்றும் கட்டுரைகள்
வருமான வரித்துறை  மண்டலத்தில், இந்நிதியாண்டில்  வருமான வரிச் சட்டம், 1961ன் விதிகளை மீறிய குற்றத்திற்காக தொடரப்பட்ட மற்றுமொரு வழக்கில் ஆறாவது முறையாக தண்டனை வழங்கப்பட்டது.
2023-24 நிதியாண்டில், வருமான வரித்துறை , வருமான வரி சட்டம், 1961, பிரிவு 276CC மற்றும் 278Bஇன் கீழ் ஒரு நிறுவனம் மற்றும் அதன் இரண்டு இயக்குனர்கள் மீது வழக்கு விசாரணை தொடுக்கப்பட்டு, வருமான வரி சட்டம், 1961, பிரிவு 139ன் கீழ் மதிப்பீட்டு ஆண்டு 2013-14க்கான வருமான வரிப்படிவம் சமர்ப்பிக்கத் தவறியதற்கு எதிராகக் குற்றம் நிரூபிக்கப்பட்டு தண்டனை வழங்கப்பட்டது.
2. 2013-14 மதிப்பீட்டு ஆண்டிற்கான வருமான வரிப்படிவத்தை, வருமான வரிச் சட்டத்தின் பிரிவு 139இன் படி தாக்கல் செய்யத் தவறியதற்காக M/s பி என் ட்ராசெம் இந்தியா லிமிடெட் என்ற நிறுவனத்தின் மீதும் மற்றும் அதன் இரண்டு இயக்குனர்கள் முறையே T. பவநாராயணன் மற்றும் T. வாணிதேவி ஆகியோர் மீதும் வருமான வரிச்சட்டம், 1961, 276CC மற்றும் 278B ஆகிய பிரிவின் கீழ் வழக்கு தொடரப்பட்டது.
3. வருமான வரிச் சட்டம், 1961, பிரிவு 276CC மற்றும் 278Bஇன் கீழ் 2013-14 ஆம் மதிப்பீட்டு ஆண்டுக்கான வருமான வரிப்படிவத்தை தாக்கல் செய்யத்தவறிய நிறுவனம் மற்றும் அதன் இரண்டு இயக்குனர்களையும் குற்றவாளிகள் என மாண்புமிகு கூடுதல் பெருநகர நீதிபதி  அவர்கள் ஆணை பிறப்பித்தார். இவ் வழக்கில் வருமான வரித்துறை சார்பில் சிறப்பு அரசு வழக்கறிஞர் திரு. எல். முரளிகிருஷ்ணன் குற்றங்களை பதிவு செய்து வழக்காடினார்.
4. குற்றம் சாட்டப்பட்ட நிறுவனம் குற்றவாளி என தீர்ப்பளிக்கப்பட்டு ரூ.50,000/- அபராதம் விதிக்கப்பட்டது மேலும் அந்நிறுவனத்தின் இயக்குனர் திருமதி. T. வாணிதேவியும் குற்றவாளி எனத் தீர்ப்பளிக்கப்பட்டு 2 ஆண்டு கடுங்காவல் தண்டனையும் மேலும் ரூ.50,000/- அபராதமும் விதிக்கப்பட்டது. அந்நிறுவனத்தின் நிர்வாக இயக்குனர் விசாரணையின் போது மறைந்த காரணத்தினால், அவருக்கு எதிராக சாட்டப்பட்ட குற்றங்களுக்கான தண்டனை நிறுத்திவைக்கப்பட்டது.
பிரதமர் அலுவலகம்
காட்டுத்தீ நிலவரம் பற்றி மிசோரம் முதல்வரிடம் கேட்டறிந்தார் பிரதமர்
மிசோரம் மாநிலத்தில் ஏற்பட்ட காட்டுத் தீ நிலவரம் குறித்து, முதல்வர் திரு ஜோரம்தங்காவிடம், பிரதமர் திரு நரேந்திர மோடி இன்று கேட்டறிந்தார்.
இது குறித்து பிரதமர் திரு மோடி சுட்டுரையில் வெளியிட்ட செய்தியில், ‘‘ மிசோரம் முதல்வர் திரு ஜோரம்தங்காவிடம் பேசினேன். மாநிலத்தின் பல பகுதிகளில் ஏற்பட்ட காட்டுத் தீ நிலவரம் குறித்து கேட்டு அறிந்து கொண்டேன். இப்பிரச்னையிலிருந்து மீள, மத்திய அரசு முடிந்தளவு அனைத்து உதவிகளையும் அளிக்கும் என அவரிடம் உறுதியளித்தேன். மிசோரம் மக்களின் பாதுகாப்புக்காவும், நலனுக்காவும் நாம் அனைவரும் பிரார்த்திக்கிறோம்’ எனக் குறிப்பிட்டுள்ளார்.
----
(
ரெயில்வே அமைச்சகம்
இந்திய இரயில்வேக்கு சரக்கு ரயில்கள் மூலம் வருவாய்; பொது முடக்கக் காலத்தின் ஆரம்ப காலத்திலிருந்து ஏற்றிச் செல்லப்பட்ட சரக்குப் பெட்டகங்கள் 54292 டன்; 19.77 கோடி ரூபாய் வருவாய்.
கோவிட் - 19 நோய் காரணமாக அறிவிக்கப்பட்டுள்ள பொது முடக்கக் காலத்தின் போது மருத்துவப் பொருள்கள், மருத்துவக் கருவிகள், உணவு போன்ற அத்தியாவசிய தேவைப் பொருள்களை சிறிய அளவிலான சரக்குப் பெட்டகங்களில் போக்குவரத்து செய்வது மிகவும் முக்கியமானதாக இருக்கும். இந்த முக்கிய தேவையை பூர்த்தி செய்வதற்காக இ-காமர்ஸ் மின்னணு வர்த்தக அமைப்புகள் மற்றும் மாநில அரசுகள் உட்பட இதர வாடிக்கையாளர்கள் மூலமாக மொத்த விரைவுப் போக்குவரத்துக்காக இந்திய ரயில்வே சரக்கு ரயில் வேன்கள் கிடைக்க ஏற்பாடு செய்துள்ளது.
தடையற்ற முறையில், அத்தியாவசியப் பொருள்கள் வழங்கப்படுவதை உறுதி செய்யும் வகையில் சில தெரிந்தெடுக்கப்பட்ட வழித்தடங்களில் அட்டவணையிடப்பட்ட சிறப்பு சரக்குப் பெட்டக ரயில்களை இயக்குவது என்று இரயில்வே தீர்மானித்துள்ளது.
தற்போது சரக்குப் பெட்டக, சிறப்பு ரயில்கள் எண்பத்தியிரண்டு  வழித்தடங்களில் இயக்கப்படுகின்றன. பின்வரும் அம்சங்களைக் கருத்தில் கொண்டு, இந்தத் வழித்தடங்கள் அடையாளங் காணப்பட்டன.
- தில்லி, மும்பை, கொல்கத்தா, சென்னை, பெங்களூரு, ஹைதராபாத் போன்ற, நாட்டின் முக்கிய நகரங்களுக்கு இடையே தொடர்ந்து தொடர்பு நீடிப்பது.
- மாநில தலைநகரங்கள் மற்றும் முக்கிய நகரங்களிலிருந்து மாநிலத்தின் அனைத்து பகுதிகளுக்குமான தொடர்பு.
- நாட்டின் வடகிழக்குப் பகுதிக்குத் தொடர்பு இருப்பதை உறுதி செய்தல்.
- பால் மற்றும் பண்ணைப் பொருள்கள் உபரியாக உள்ள மண்டலங்களிலிருந்து  தேவை மிக அதிகமாக உள்ள பகுதிகளுக்கு வழங்குதல்.
- விவசாய இடுபொருள்கள், மருந்துகள், மருத்துவ உபகரணங்கள் போன்ற இதர அத்தியாவசியப் பொருள்களை அவை உற்பத்தி செய்யும், செய்யப்படும் பகுதிகளிலிருந்து, நாட்டின் இதர பகுதிகளுக்கு வழங்குதல்
5.5.2020 அன்று அறுபத்தாறு சரக்குப் பெட்டக சிறப்பு இரயில்கள் இயக்கப்பட்டன. இவற்றில் 65 ரயில்கள் அட்டவணைப்படி இயக்கப்பட்ட இரயில்கள். 1936 டன் சரக்குப் பெட்டகங்கள் ஏற்றிச் செல்லப்பட்டன.. இதனால் இரயில்வே துறைக்கு 57 .1 4 இலட்சம் ரூபாய் வருவாய் கிடைத்தது.
5.5.2020 வரையிலான காலத்தில் மொத்தம் 2067 இரயில்கள் இயக்கப்பட்டன. இதில் 1988 இரயில்கள் அட்டவணை இடப்பட்டபடி இயக்கப்பட்ட இரயில்கள். 54292 டண் சரக்குப்பெட்டகங்கள் ஏற்றிச் செல்லப்பட்டன. வருவாய் 19.7 7 கோடி ரூபாய்.
(Visitor Counter : 164
பிரதமர் அலுவலகம்
மவுலானா அபுல் கலாம் ஆசாத் பிறந்த தினத்தில் பிரதமர் அவருக்கு புகழாரம்
மவுலானா அபுல் கலாம் ஆசாத் பிறந்த தினத்தில், பிரதமர் திரு நரேந்திர மோடி அவருக்கு புகழாரம் சூட்டியுள்ளார். அவர் முன்னோடி சிந்தனையாளர் எனவும், அறிவுஜீவி எனவும் பிரதமர் கூறினார். சுதந்திரப் போராட்டத்தில் அவரது பங்கு ஊக்கமளிப்பதாக உள்ளது எனவும் பிரதமர் தெரிவித்தார்.
இது குறித்து சுட்டுரையில், பிரதமர் கூறியிருப்பதாவது:
”மவுலானா அபுல் கலாம் ஆசாத் பிறந்த தினத்தில், அவருக்கு புகழாரம் சூட்டுகிறேன். அவர் முன்னோடி சிந்தனையாளர் மற்றும் அறிவுஜீவி. சுதந்திரப் போராட்டத்தில் அவரது பங்கு ஊக்கமளிப்பதாக உள்ளது. கல்வித்துறையில் அவர் மிகுந்த ஈடுபாடு கொண்டிருந்தார். சமூகத்தில் சகோதரத்துவத்தை மேம்படுத்த அவர் பணியாற்றினார்”.
••••
(
பிரதமர் அலுவலகம்
இமாச்சல பிரதேச தினம் – பிரதமர் வாழ்த்து
இமாச்சல பிரதேச தினத்தை முன்னிட்டு அம்மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இமாச்சல பிரதேச தினத்தை முன்னிட்டு அம்மாநில மக்களுக்கு எனது வாழ்த்துகள். இயற்கை அழகும் வீரமும் கொண்ட இந்த மாநிலம், வருங்காலங்களில் மேலும் செழிப்படையட்டும். அம்மாநில மக்கள், மகிழ்ச்சியாகவும் சிறந்த ஆரோக்கியத்துடனும் இருக்க பிரார்த்திக்கிறேன் என்று பிரதமர் தனது வாழ்த்து செய்தியில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசிகளின் எண்ணிக்கை 68.46 கோடியை கடந்தது
குறிப்பிடத்தக்க சாதனையாக இந்தியாவில் செலுத்தப்பட்ட மொத்த தடுப்பூசிகளின் எண்ணிக்கை நேற்று 68 கோடியை கடந்தது. கடந்த 24 மணி நேரத்தில் 71,61,760 கொவிட் தடுப்பூசிகள் செலுத்தப்பட்டன. இன்று காலை 7 மணி நிலவரப்படி, இந்தியாவில் செலுத்தப்பட்ட மொத்த தடுப்பூசிகளின் எண்ணிக்கை 68.46 கோடியை கடந்தது. 71,39,683 அமர்வுகள் மூலம் இது சாதிக்கப்பட்டது.
நாடு முழுவதும் தடுப்பூசி செலுத்தப்படும் வேகம் மற்றும் விரிவாக்கத்தை அதிகரிக்க மத்திய அரசு உறுதியுடன் உள்ளது.
கடந்த 24 மணி நேரத்தில், 38,091 நோயாளிகள் கொவிட் பாதிப்பிலிருந்து குணமடைந்துள்ளனர். இதனால் இதுவரை குணமடைந்தவர்களின் மொத்த எண்ணிக்கை 3,21,38,092 ஆக அதிகரித்துள்ளது. நாட்டில் குணமடைந்தோர் வீதம் 97.42%.
மத்திய, மாநில அரசின் கூட்டு முயற்சிகளால், தினசரி கொவிட் பாதிப்பு, தொடர்ந்து 70 நாட்களாக 50,000க்கும் கீழ் உள்ளது.
கடந்த 24 மணி நேரத்தில், 42,766 பேருக்கு புதிதாக பாதிப்பு ஏற்பட்டுள்ளது. நாட்டில் தற்போது சிகிச்சை பெறுபவர்களின் எண்ணிக்கை 4,10,048. இது மொத்த பாதிப்பில் 1.24 சதவீதம். கடந்த 24 மணி நேரத்தில் 17,47,476 கொவிட் பரிசோதனைகள் செய்யப்பட்டுள்ளன. இந்தியா இதுவரை, 53 கோடி  பரிசோதனைகளை செய்துள்ளது.
நாடு முழுவதும் கொவிட் பரிசோதனை திறன் அதிகரித்துள்ள நிலையில், வாராந்திர பாதிப்பு வீதம் 2.62 சதவீதமாக உள்ளது. இது கடந்த 72 நாட்களாக 3 சதவீதத்துக்கும் குறைவாக உள்ளது. தினசரி பாதிப்பு வீதம், தொடர்ந்து 90 நாட்களாக 5 சதவீதத்துக்கும் குறைவாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1752212
----
(Visitor Counter : 188
ஆயுஷ்
அசாமின் கஜிரங்கா தேசிய பூங்காவில், முதல் சிந்தனை முகாம் நிகழ்ச்சிக்கு ஆயுஷ் அமைச்சகம் ஏற்பாடு
அசாமின் கஜிரங்கா தேசிய பூங்காவில், பிப்ரவரி 27 மற்றும் 28ம் தேதிகளில், முதல் சிந்தனை முகாம் நிகழ்ச்சிக்கு ஆயுஷ் அமைச்சகம் ஏற்பாடு செய்துள்ளது. இதில் மத்திய ஆயுஷ்துறை அமைச்சர் திரு. சர்பானந்தா சோனோவால், இணையமைச்சர் டாக்டர் முஞ்சபரா மஹேந்திர பாய் ஆகியோர் பங்கேற்கின்றனர்.
‘சிந்தன் ஷிவிர்’ எனப்படும் இந்த சிந்தனை முகாமில், ஆயுஷ் துறைசார்ந்த, பிரபல மருத்துவ நிபுணர்கள், பேச்சாளர்கள், அலுவலர்கள் உள்ளிட்ட பலர் கலந்துகொள்கின்றனர். இந்த 2 நாள் கருத்தரங்கில், ஆயுஷ் துறை மற்றும் பாரம்பரிய மருந்துகள் தொடர்பான, மத்திய அரசின் திட்டங்கள் குறித்து ஆலோசிக்கப்படுவதுடன், அவற்றில் புகுத்த வேண்டிய அம்சங்கள் குறித்தும் விரிவாக விவாதிக்கப்பட உள்ளது. இதில் மத்திய ஆயுஷ் அமைச்சகத்தின் வல்லுநர்கள், மாநில சுகாதாரம், குடும்ப நலம் மற்றும் கல்வித்துறையின் வல்லுநர்களும் பங்கேற்கின்றனர்.
கருத்தரங்கின் முதல்நாளில், ஆயுஷ் துறையில் டிஜிட்டல் சுகாதாரம் மற்றும் தொழில்நுட்பம், பாரம்பரிய மருத்துவம் சார்ந்த ஆராய்ச்சிகள், பாரம்பரிய மருத்துவத்தில் எதிர்கொள்ளும் சவால்களை சமாளிப்பதற்கான யுக்திகள் உள்ளிட்டவை குறித்து விரிவாக விவாதிக்கப்பட உள்ளது.
கலாசாரத்துறை அமைச்சகம்
நேரு நினைவு அருங்காட்சியகம் மற்றும் நூலகச் சங்கம் என்பது பிரதமரின் அருங்காட்சியகம் மற்றும் நூலகச் சங்கம் எனப் பெயர் மாற்றம் செய்யப்பட்டுள்ளது
நேரு நினைவு அருங்காட்சியகம் மற்றும் நூலக சங்கத்தின் சிறப்புக் கூட்டத்தில் இதன் பெயரை பிரதமரின் அருங்காட்சியகம் மற்றும் நூலகச் சங்கம் எனப் பெயர் மாற்றம் செய்ய தீர்மானிக்கப்பட்டது. இந்த சிறப்புக் கூட்டத்திற்கு பாதுகாப்பு அமைச்சரும், சங்கத்தின் துணைத்தலைவருமான திரு ராஜ்நாத் சிங் தலைமை வகித்தார்.
இந்தக் கூட்டத்தில் வரவேற்புரையாற்றிய நிர்வாக சபையின் தலைவர் திரு நிருபேந்திர மிஸ்ரா, இந்த அருங்காட்சியகத்தின் பெயர் மாற்றப்பட வேண்டியதன் அவசியத்தை வலியுறுத்தினார். பிரதமரின் அருங்காட்சியகம், ஜனநாயகத்திற்கான தேசத்தின் ஆழ்ந்த உறுதிப்பாட்டை வெளிப்படுத்துகிறது என்றும், அதன் புதிய வடிவம் நிறுவனத்தின் பெயரில் பிரதிபலிக்க வேண்டும் என்றும் அவர் கூறினார்.
பாதுகாப்பு அமைச்சரும், சங்கத்தின் துணைத்தலைவருமான திரு ராஜ்நாத் சிங் தமது உரையில், பெயர் மாற்ற ஆலோசனையை வரவேற்றார். புதிய வடிவிலான இந்த நிறுவனம் திரு ஜவஹர்லால் நேரு தொடங்கி திரு நரேந்திர மோடி வரையிலான அனைத்து பிரதமர்களின் பங்களிப்புகளையும், அவர்களால் எதிர்கொள்ளப்பட்ட பல்வேறு சவால்களுக்கு அவர்களின் தீர்வுகளையும், காட்சிப்படுத்துவதாக இருப்பதை அவர் சுட்டிக்காட்டினார். பிரதமர்களை ஒரு நிறுவனமாக வர்ணித்த திரு ராஜ்நாத் சிங், பல்வேறு பிரதமர்களின் பலவகையான பயணங்களை ஒரு வானவில்லின் பல்வேறு வண்ணங்களுடன் ஒப்பிட்டார். வானவில்லை மேலும் அழகாக்க அனைத்து வண்ணங்களும் சரியான விகிதத்தில் பிரதிநிதித்துவம் செய்யப்பட வேண்டும் என்பதை அவர் அறிவுறுத்தினார். நமது முந்தைய பிரதமர்கள் அனைவருக்கும் மதிப்பளிப்பதற்கும், ஜனநாயக உள்ளடக்கத்திற்கும் புதிய பெயர் சூட்டும் தீர்மானம் உள்ளது என்று அவர் கூறினார்.
இந்தியாவின் அனைத்து பிரதமர்களுக்கும் அர்ப்பணிக்கும் வகையில் புதுதில்லியில் உள்ள தீன் மூர்த்தி வளாகத்தில் அனைத்து பிரதமர்களின் அருங்காட்சியகம் அமைக்க வேண்டும் என்ற யோசனையைப் பிரதமர் திரு நரேந்திர மோடி தெரிவித்தார். இதனை அடிப்படையில் கட்டப்பட்ட பிரதமர்களின் அருங்காட்சியகம் 2022, ஏப்ரல் 21 அன்று பொதுமக்கள் பார்வையிட திறக்கப்பட்டது.
ஆயுஷ்
ஆயுர்வேதத்தில் கொவிட்-19-க்கான மாற்று சிகிச்சை முறைகள்
பேராசிரியர் பூஷன் பட்வர்தன் தலைமையில், இந்திய மருத்துவ ஆராய்ச்சிக் குழு, உயிரி தொழில்நுட்பத் துறை, அறிவியல் மற்றும் தொழிலக ஆராய்ச்சி மன்றம், எய்ம்ஸ் மற்றும் ஆயுஷ் நிறுவனங்கள் ஆகியவற்றில் இருந்து பிரதிநிதித்துவம் கொண்ட பல்முனை ஆயுஷ் ஆராய்ச்சி மற்றும் மேம்பாட்டு பணிக்குழு ஒன்றை ஆயுஷ் அமைச்சகம் அமைத்தது.
நாடு முழுவதும் உள்ள பல்வேறு நிறுவனங்களில் இருந்து மிகவும் புகழ்பெற்ற நிபுணர்களோடு அஷ்வகந்தா, யஷ்டிமது, குடுச்சி + பிப்பாலி ஆகியவற்றை குறித்து விரிவாக கலந்தாலோசித்த பின்னர், தடுப்பு மருந்துகள் மற்றும் கொவிட்-19-க்கான தீர்வுகள் குறித்து இக்குழு ஆய்வு செய்தது.
ஆராய்ச்சி அமைப்புகளின் ஆய்வுக் குழுக்களிடமிருந்தும் பேராசிரியர் பூஷன் பட்வர்தன் தலைமையிலான பல்முனை ஆயுஷ் ஆராய்ச்சி மற்றும் மேம்பாட்டு பணிக்குழு திட்ட முன்மொழிதல்களை ஏற்றுக்கொண்டது.
பண்டைய ஆயுர்வேத முறைகளை சார்ந்து செய்யப்பட்ட ஆராய்ச்சிகளின் விளைவாக, கொவிட்-19 முற்காப்பு, நோய் எதிர்ப்புத் தன்மை மற்றும் மேலாண்மை தொடர்பான சிகிச்சை முறைகள் குறித்து குறிப்பிடத்தக்க முன்னேற்றங்கள் கிடைத்துள்ளன.
மேலும், கொவிட்-19-கான ஆயுஷ் அறிவுரைகள் மற்றும் நடவடிக்கைளின் தாக்கங்களை ஆயுஷ் சஞ்சீவனி கைபேசி செயலி மூலம் ஆயுஷ் அமைச்சகம் ஆவணப்படுத்தியது.
மேற்கண்ட தகவல்களை, நாடாளுமன்றத்தின் மாநிலங்களவையில் கேள்வி ஒன்றுக்கு எழுத்துப்பூர்வமாக பதிலளித்த மத்திய ஆயுஷ் இணை அமைச்சர்  திரு கிரண் ரிஜிஜூ தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1703486
வணிகம் மற்றும் தொழில்துறை அமைச்சகம்
இந்தியாவின் வர்த்தகம்: 2021 ஜனவரி மாதத்தின் ஆரம்பகட்ட தரவு
2021-ஆம் ஆண்டு ஜனவரி மாதத்தில் நாட்டின் ஏற்றுமதி 27.24 பில்லியன் அமெரிக்க டாலராக இருந்தது. இது கடந்த 2020-ஆம் ஆண்டு ஜனவரி மாதத்தின் 25.85 பில்லியன் அமெரிக்க டாலர் ஏற்றுமதியைவிட 5.37 சதவீதம் அதிகமாகும். ஏப்ரல் முதல் ஜனவரி 2020-21 வரையிலான ஏற்றுமதி 228.04 பில்லியன் அமெரிக்க டாலராக இருந்தது. இது கடந்த ஆண்டு இதே காலகட்டத்தில் 264.13 பில்லியன் அமெரிக்க டாலராக இருந்த ஏற்றுமதியை விட 13.66 சதவீதம் குறைவாகும்.
2021-ஆம் ஆண்டு ஜனவரி மாதத்தில் நாட்டின் இறக்குமதி 41.99 பில்லியன் அமெரிக்க டாலராக இருந்தது. இது கடந்த 2020-ஆம் ஆண்டு ஜனவரி மாதத்தின் 41.15 பில்லியன் அமெரிக்க டாலர் இறக்குமதியை விட 2.05 சதவீதம் அதிகமாகும். ஏப்ரல் முதல் ஜனவரி 2020-21 வரையிலான இறக்குமதி 300.26 பில்லியன் அமெரிக்க டாலராக இருந்தது. இது கடந்த ஆண்டு இதே காலகட்டத்தில் 405.33 பில்லியன் அமெரிக்க டாலராக இருந்த இறக்குமதியை விட 25.92 சதவீதம் குறைவாகும்.
2021 ஜனவரி மாதத்தில் இந்தியாவின் நிகர இறக்குமதியின் வர்த்தக பற்றாக்குறை 14.75 பில்லியன் அமெரிக்க டாலர். இதனை கடந்தாண்டு ஜனவரியில் பதிவான 15.30 பில்லியன் அமெரிக்க டாலர் வர்த்தக பற்றாக்குறையுடன் ஒப்பிடுகையில் 3.57% அளவு குறைவாகும்.
பெட்ரோலியம் அல்லாத ஏற்றுமதி 2021-ஆம் ஆண்டு ஜனவரி மாதத்தில் 25.24 பில்லியன் அமெரிக்க டாலராக இருந்தது. இது கடந்த ஆண்டு ஜனவரி மாதத்தின் ஏற்றுமதியை விட 11.37 சதவீதம் நேர்மறை வளர்ச்சியாகும். பெட்ரோலியம் அல்லாத மற்றும் ரத்தின கற்கள் இல்லாத மற்றும் நகைகளின் ஏற்றுமதி 2021-ஆம் ஆண்டு ஜனவரி மாதத்தில் 22.40 பில்லியன் அமெரிக்க டாலராக இருந்தது. கடந்த 2020-ஆம் ஆண்டு ஜனவரி மாதம் இதன் அளவு 19.79 பில்லியன் அமெரிக்க டாலராக இருந்தது. இது 13.21 சதவீதம் நேர்மறை வளர்ச்சியாகும். ஏப்ரல் முதல் ஜனவரி 2020-21 வரையிலான காலகட்டத்தில் பெட்ரோலியம் அல்லாத மற்றும் ரத்தின கற்கள் இல்லாத மற்றும் நகைகளின் ஏற்றுமதி 188.73 பில்லியன் அமெரிக்க டாலராக இருந்தது. இது 2019-20 ஆம் ஆண்டு இதே காலகட்டத்தின் 197.94 பில்லியன் அமெரிக்க டாலர் ஏற்றுமதியை விட 4.65 சதவீதம் குறைவாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1694385
பாதுகாப்பு அமைச்சகம்
எம்ஈஎஸ் வலைதளம் தொடங்கப்பட்டது
ராணுவப் பொறியியல் அமைப்பு தனது புதிதாக வடிவமைக்கப்பட்ட வலைதளத்தை இன்று  தொடங்கியது. ராணுவம், கப்பல்படை, விமானப்படை, கடலோரக் காவல்படை, பாதுகாப்பு ஆராய்ச்சி மற்றும் மேம்பாட்டு நிறுவனம் ஆகியவற்றுக்கு கட்டமைப்பு வசதிகளை உருவாக்கிக் கொடுத்து, பராமரிப்பதற்கென தனி பொறியியல் துறையாக ராணுவப் பொறியியல் அமைப்பு செயல்படுகிறது. இதன் புதிய வலைதளத்தை பாதுகாப்புத் துறை செயலாளர் திரு. சஞ்சய் மித்ரா தொடங்கி வைத்தார். தலைமைப் பொறியாளர் லெப்டினென்ட் ஜென்ரல் ஸ்ரீவஸ்த்தவா இதற்கான நிகழ்ச்சியில் பங்கேற்றார்.
தகவல் அறியும் உரிமைச் சட்டம் 2005-ன் பிரிவு 4 -க்கு உடன்பாடான வகையில், ராணுவப் பொறியியல் அமைப்பு தொடங்கியுள்ள இந்த வலைதளத்தில் அனைத்துத் தகவல்களும் இடம்பெற்றுள்ளன.
இந்த வலைதளத்தை https://www.mes.gov.in என்ற முகவரியில் பார்க்கலாம்.
(Visitor Counter : 107